Brøndby IF
Store norske leksikon,Sport og spill,Ballsport,Fotball,Dansk fotball
Brøndby IF er en dansk fotballklubb grunnlagt som Brøndbyernes Idrætsforening i 1964 i Brøndby, som er en forstad til København. Ved stiftelsen ble de Danmarks første helproffe fotballklubb, og er en av landets mest suksessrike lag med elleve seriegull og sju cupgull.
Hjemmedrakten er gul med svart shorts, bortedrakten er blå med striper og svart. De spiller på Brøndby Stadion, som har plass til 28 000 tilskuere. Trener er Niels Frederiksen. Historie Klubben ble stiftet i 1964 som følge av en sammenslåing av Brøndbyøster IF og Brøndbyvester IF. De startet på amatørnivå, før de i 1977 var i 2. divisjon. I 1982 rykket de opp til øverste nivå i Danmark, blant annet anført av stortalentet Michael Laudrup. Han ble i juni samme år den første Brøndby-spilleren som fikk en landskamp for Danmark.Klubben vant sin første tittel i 1985 og ble aldri noe dårligere enn nummer to før i 1992. I 1990/1991-sesongen ble Morten Olsen ansatt som trener. Klubben imponerte stort ved å ta seg til semifinalen i UEFA-cupen, der de holdt på å slå ut AS Roma, men en sen scoring fra Rudi Völler gjorde at italienerne gikk til finale. Som følge av tapet forlot både Peter Schmeichel, Lars Olsen og toppscorer Bent Christensen laget.Året etter skuffet Brøndby stort. De røk ut i europacupkvalifiseringen og ble bare nummer tre i ligaen. I 1998/1999 havnet de i Champions League-gruppespill med storklubbene Barcelona, Manchester United og Bayern München. De havnet sist med tre poeng og 18 innslupne mål på seks kamper, men økonomisk ble kampene en stor suksess.Åge Hareide var Brøndbys trener fra 2000 til 2002. I løpet av hans år i klubben ble det seriesølv i både 2000 og 2001. Han ga seg våren 2002 etter en rekke skuffende kamper, og med ungdomstrener Tom Køhlert ved roret, vant Brøndby serien på målforskjell.Foran 2003-sesongen kom klubblegenden Michael Laudrup inn som trener. Den sesongen tapte de i siste kvalifiseringsrunde i UEFA-cupen mot Barcelona. To år senere vant de klubbens hittil siste ligatittel. Det året vant de også cupen. Kjente og norske spillere Kjente spillere som har spilt for Brøndby: Peter Schmeichel, Kim Vilfort, Ebbe Sand, Daniel Agger, Michael Laudrup, Johan Elmander, Michael Krohn-Dehli, Mike Jensen, Daniel Wass, Dennis Rommedahl, Teemu Pukki.Det har vært flere nordmenn som har spilt for Brøndby: Dan Eggen, Stig Inge Bjørnebye, Øyvind Husby, Trond Andersen, Fredrik Semb Berge, Elba Rashani, Adam Larsen Kwarasey, Tobias Børkeeiet og Sigurd Rosted. Meritter Elleve serietitler: 1985, 1987, 1988, 1990, 1991, 1996, 1997, 1998, 2002, 2005 og 2021. Syv danske cupgull: 1989, 1994, 1998, 2003, 2005, 2008 og 2018. Én Royal League-tittel: 2007. Kom til semifinalen i UEFA-cupen i 1991, deltok i Champions League i 1998/99. Les mer i Store norske leksikon fotball